MALI KA YƐRƐTA SANBIDUURUNAN, Nin daɲɛ in bɛ da bɛɛ la bi, ka nisɔndiya sabati bɛɛ dusukun na.
A man kan ka dan o ma, ani baara ka kan ka tugu ɲɔgɔn na, ani k’a sabati Maliden bɛɛ taabolo la su ani tile.
YƐRƐTA SAN BIDUURUNAN, foli kɛrɛnkɛrɛnnen kɛlen kɔ ka ɲɛsin an ka yɛrɛtakɛlɛ cɛbaw ma, Maliden bɛɛ, fɛntigiya ni fɛntayako tɛ, diinɛko tɛ, siyako tɛ, bɛɛ ka kan k’i ka fasodenɲumanya hakɛ dɔn ni i yɛrɛ ɲininkali ye walasa k’a dɔn :
Ne yɛrɛ ye mun kɛ, dogo ni bangela la, polotigisira fɛ, hadamadenyasira fɛ, ɲɛmaayasira fɛ, sɔrɔsira fɛ nin san 50 in kɔnɔ ? Mun de ɲɛna, mun de ma ɲɛ ? kɛta tɔ ye mun ye walasa ka jamana yiriwa ?
Jaabi minnu bɛ sɔrɔ nin ɲininkali ninnu na,
forobacakɛdaw la, santiyebaw kan mɔzɔnw ni minɛburuw fɛ, dɔgɔfiyɛw kɔnɔ jagokɛlaw fɛ, kalansow kɔnɔ lakɔlikaramɔgɔw fɛ, forow kɔnɔ sɛnɛkɛlaw fɛ, ji la, mɔnikɛlaw fɛ, ani kungo kolonw kɔnɔ baganmaralaw fɛ, kumasurunya la, Maliden bɛɛ, cɛ ani muso, o jaabiw de b’a to an bɛ se k’a dɔn min kɛra ani an ka kan ka min kɛ walasa ka Mali ɲumanba jɔlen bila demisɛnnataw ɲɛ.
O bɛ weele bila an kelen kelenna bɛɛ ma, an bɛɛ ka baara kɛ an ta fan bɛɛ ka nimisi wasa kama, n bɛnna min weele ko kelenya baarakɛlaw ni ɲɔgɔn cɛ, jamanajɛbaa ŋanaw.
Nin dama ka kan farafinna jamana bɛɛ ye, bancɛko t’a la. Hali ni farafinna jamana bɛɛ ma u ka yɛrɛmahɔrɔnya sɔrɔ don kelen na, caman y’a ta sɔrɔ san 1960 kɔnɔ,
o de b’a to SAN BIDDUURUNAN in bɛ farafinna jamanaw bɛ kɛ kelen ye ani ka farafin bɛɛ weele, an k’an tɛgɛ di ɲɔgɔn ma, ka taa sira kelen fɛ walasa ka farafinna jamanaw bɛɛ yiriwa.
N tɛ se ka tɛmɛn fiyɛwu, ni n ma foli kɛrɛnkɛrɛnnen bila Farafinna ka kelenya Tɔnba ma, k’a ta k’a kɛ jigi ye, min bɛ bɛn ni kelenya sabati farafinna jamanaw ni ɲɔgɔn cɛ, ani farafinna jamanaw ni diɲɛ jamanaw bɛɛ ni ɲɔgɔn cɛ
Aw ni ce, Ala ka farafinna taa ɲɛ, Ala ka diɲɛ jamana bɛɛ taa ɲɛ, Ala ka bɛn sabati diɲɛ bɛɛ kɔnɔ
.
bam_Latn bam_Latn bam_Latn bam_Latn bam_Latn bam_Latn dyu_Latn bam_Latn bam_Latn bam_Latn bam_Latn unk